Segja markaðinn gera ráð fyrir að HB Grandi hf. verði leyst upp á næstunni Fyrirtækjagreining Landsbanka Íslands segir í nýrri greiningu á rekstri HB Granda hf. að markaðurinn geri ráð fyrir að félagið verði leyst upp . Þetta er niðurstaða verðmats fyrirtækjagreiningarinnar á félaginu . Segir í henni að hluthafar félagsins yrðu betur staddir í dag ef fyrirtækið yrði leyst upp og eignir þess seldar heldur en halda áfram óbreyttum rekstri . Stjórn félagsins óskaði í gær eftir því að hlutabréf félagsins verði sem fyrst skráð á svonefndan isec markað Kauphallar Íslands og um leið afskráð af aðallista Kauphallarinnar . Í greinargerð með þessari ósk til Kauphallarinnar segir að það sé eindregin ósk forráðamenna félagsins að viðskipti með hlutabréf þess haldi áfram að eiga sér stað á heilbrigðum markaði . „ Það er hins vegar mat þeirra , að eins og eignarhaldi á félaginu er nú háttað sé þeim óhægt um vik að varna því , að félagið kunni að verða tekið af markaði , “ segir orðrétt í greinargerðinni og er þar vísað til áðurnefndrar greiningar Landsbankans . Hvað gerir KB banki ? Að undanförnu hefur KB banki aukið mjög hlut sinn í HB Granda og á nú um fjórðungshlut að talið er . Um það segir m.a. í greiningu Landsbankans : „ Spurningar hljóta að vakna hvað vaki fyrir Kaupþing banka . Ólíklegt verður að teljast að Kaupþing ætli sér að eiga hlut sinn til lengri tíma . Nokkrir möguleikar eru í stöðunni , í fyrsta lagi má hugsa sér að KB banki hafi verið að auka við hlut sinn til að búa sér til stöðu til að þvinga fram upplausn á félaginu , í öðru lagi er hugsanlegt að bankinn ætli sér að selja hlutinn til aðila sem hefur áhuga á að ná ráðandi stöðu í félaginu og í þriðja lagi er mögulegt að hugmyndin sé að þvinga núverandi meirihluta eigendur til að kaupa hlutinn af Kaupþing banka og í framhaldinu afskrá félagið úr Kauphöllinni til að koma í veg fyrir upplausn . “ Ávinningur sameiningar ekki kominn fram Í greiningunni segir að rekstur HB Granda beri þess merki að ytri rekstrarskilyrði sjávarútvegs hafi verið erfið á síðustu árum og þá hafi sá ávinningur sem fjárfestar vonuðust eftir í kjölfar sameiningar enn ekki komið fram . Framlegð félagsins hafi dregist saman og samanburður við önnur stór íslensk sjávarútvegsfyrirtæki sé félaginu óhagstæður . Of mikill launakostnaður ? Í greiningunni er farið yfir nokkra þætti í rekstri fyrirtækisins og meðal annars launakostnaðinn . Þar segir meðal annars : „ Hærri launakostnaður en hjá samkeppnisaðilunum virðist vera að skýra lakari framlegð að stóru leyti en þegar launakostnaður sem hlutfall af veltu er borinn saman milli félaga kemur í ljós að launakostnaður HB Granda var um 41% af veltu á meðan hlutfallið var um 25% hjá hinum fyritækjunum . Vekur jafnframt athygli að launakostnaður HB Granda eykst um 16% milli áranna 2004 og 2005 á sama tíma og starfmannafjöldi stendur í stað . Hluta af þessum kostnaðarauka má skýra með breytingum á yfirstjórn félagsins sem gerðar voru í febrúar 2005 . Að okkar mati er einkum tvennt sem skýrir hlutfallslega hærri launkostnað hjá HB Granda í samanburði við hin fyrirtækin . Í fyrsta lagi er HB Grandi þyngstur í landvinnslu af félögunum fimm sem eru hér til skoðunar . Þetta á sérstaklega við bolfiskvinnslu sem er mun mannfrekari en uppsjávarvinnsla , en HB Grandi vinnur hlutfallslega meiri bolfisk en samanburðarfyrirtækin . Í öðru lagi virðist sem ekki enn hafi tekist að samþætta rekstur félagsins nægilega vel eftir að Haraldur Böðvarsson , Grandi og Tangi runnu saman í eina heild . Laun sem hlutfall af veltu hafa haldist nánast óbreytt seinustu þrjú árin eða í kringum 40% af veltu , en það hlutfall hefur ekki lækkað þrátt fyrir aukin umsvif og hagstæðari aflasamsetningu . “ Þriggja milljarða verðmæti í lóðum í Reykjavík Í greiningunni er fjallað um verðmæti ýmissa eigna fyrirtækisins . Í ljósi mikillar umræðu um staðsetningu landvinnslu félagsins er athyglisvert að sjá að verðmæti lóða félagins í Reykjavík gæti numið allt að þremur milljörðum króna gæti félagið selt þær án kvaða . Í dag eru kvaðir um að á þeim sé hafnsækin starfsemi og á meðan svo er gæti verðmæti þeirra verið 1,2 - 1,5 milljarðar króna . Þetta eru margfaldar þær upphæðir sem svipaðar lóðir væru falar á öðrum stöðum svo sem á Akranesi . Dregur til tíðinda ? Í niðurstöðu matsins segir að fyrirtækið sé meira virði ef það yrði leist upp og eignir þess seldar , heldur en það er í óbreyttum rekstri . „ Þetta er áhugaverð niðurstaða í ljósi þess að almennt er gengið út frá því að fyrirtæki séu meira virði í rekstri en sem summa allra hluta . Eins og staðan er í dag er eignarhald á HB Granda þröngt og vekur vaxandi eignarhlutur Kaupþings banka athygli . Við reiknum með að það muni draga til tíðinda hjá HB Granda á næstu misserum . “ Það skal ítrekað að framansagt er einungis skoðun greiningardeildar Landsbanka Íslands og ekki hafa neinar fréttir borist af því að til standi að leysa félagið upp .